สรุป OPEC คือใครใน 3 นาที
ราคาน้ำมันที่ปรับตัวลดลงช่วงที่ผ่านมา ทำให้หลายคนคงได้ยินคำว่า โอเปค (OPEC) กันพอสมควร แล้วเราเคยสงสัยไหมว่า OPEC คือใคร มีอิทธิพลต่อราคาน้ำมันมากแค่ไหน วันนี้ลงทุนแมนจะมาเล่าเรื่องนี้ให้ฟัง
24 เม.ย. 2563

สรุป OPEC คือใครใน 3 นาที /โดย ลงทุนแมน
ราคาน้ำมันที่ปรับตัวลดลงช่วงที่ผ่านมา
ทำให้หลายคนคงได้ยินคำว่า โอเปค (OPEC) กันพอสมควร
แล้วเราเคยสงสัยไหมว่า OPEC คือใคร
มีอิทธิพลต่อราคาน้ำมันมากแค่ไหน
วันนี้ลงทุนแมนจะมาเล่าเรื่องนี้ให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
OPEC ชื่อเต็มคือ Organization of Petroleum Exporting Countries ซึ่งเป็นกลุ่มประเทศผู้ส่งน้ำมันออก ก่อตั้งขึ้นในปี ค.ศ. 1960
เริ่มแรกนั้นมีสมาชิกทั้งหมด 5 ประเทศ
ก่อนที่จะเพิ่มขึ้นมาเป็น 14 ประเทศในปัจจุบัน
โดยมีสำนักงานใหญ่อยู่ที่กรุงเวียนนา ประเทศออสเตรีย
ในปี 2019 โลกของเราผลิตน้ำมันดิบทั้งหมด 80.6 ล้านบาร์เรลต่อวัน
โดยมาจากกลุ่ม OPEC ทั้งหมด 36.2 ล้านบาร์เรลต่อวัน
หรือ 45% ของปริมาณการผลิตน้ำมันดิบของโลก
ขณะที่โลกของเรานั้นมีปริมาณสำรองน้ำมันดิบจำนวน 1,779,685 ล้านบาร์เรล
ซึ่งเป็นของสมาชิกที่มาจากกลุ่ม OPEC ทั้งหมด 1,274,961 ล้านบาร์เรล
หรือประมาณ 72% ของปริมาณสำรองน้ำมันดิบทั้งหมดในโลก
พอเรื่องเป็นแบบนี้ จึงไม่แปลกที่จะบอกว่า
OPEC มีอิทธิพลต่อตลาดน้ำมันดิบของโลกมากพอสมควร
โดยปีล่าสุดประมาณ 1 ใน 3 ของรายได้จากการส่งออกน้ำมันของกลุ่ม OPEC นั้นมาจากซาอุดีอาระเบียเพียงประเทศเดียว
พูดง่ายๆ ว่า ซาอุดีอาระเบียในฐานะที่เป็นรายใหญ่ในการส่งออกน้ำมัน และเป็น 1 ใน 5 ประเทศผู้ก่อตั้ง OPEC ด้วยจึงมีอิทธิพลและการตัดสินใจในนโยบายภายในกลุ่ม OPEC มากพอสมควร
อย่างไรก็ตาม ปีนี้นับว่าเป็นอีกปีหนึ่งที่ท้าทายของสมาชิกกลุ่ม OPEC เนื่องจากราคาน้ำมันดิบได้ทำจุดต่ำสุดในรอบ 18 ปี
แน่นอนว่า ถ้าราคาน้ำมันอยู่ในระดับต่ำไปอีกนาน หลายประเทศในกลุ่ม OPEC จะได้รับผลกระทบ เนื่องจากเศรษฐกิจของประเทศเหล่านั้น พึ่งพารายได้จากอุตสาหกรรมน้ำมันในระดับสูง
อย่างในกรณีของซาอุดีอาระเบียนั้น ในปี 2020 รัฐบาลคาดว่าจะมีรายได้ประมาณ 7.2 ล้านล้านบาท โดย 68% มาจากอุตสาหกรรมน้ำมัน ขณะที่ 32% มาจากอุตสาหกรรมที่ไม่ใช่น้ำมัน
หรือแม้แต่เวเนซุเอลา ประเทศที่กำลังเผชิญปัญหาวิกฤติเศรษฐกิจภายในประเทศ มีรายได้จากการส่งออกน้ำมันกว่า 99% ของมูลค่าการส่งออกทั้งหมด ขณะที่การส่งออกนั้นมีสัดส่วนถึง 35% ของมูลค่า GDP ของเวเนซุเอลาที่ 3.2 ล้านล้านบาท
พอเรื่องเป็นแบบนี้ สมาชิกกลุ่ม OPEC จึงจำเป็นต้องหารือกันภายในกลุ่ม เพื่อหาทางลดผลกระทบจากราคาน้ำมันที่ตกต่ำ
ซึ่งกรณีของซาอุดีอาระเบียจะทำให้รายได้ของรัฐบาลหายไปอย่างมาก ส่วนกรณีของเวเนซุเอลานั้นไม่ต้องพูดถึงเนื่องจากอาจเจอกับวิกฤติเศรษฐกิจซ้อนเข้าไปอีกรอบ
ดังนั้น วิธีที่ได้ผลมากที่สุดในการยับยั้งไม่ให้ราคาน้ำมันตกต่ำไปกว่านี้ คือ การปรับลดกำลังการผลิตน้ำมันของสมาชิกในกลุ่ม OPEC
อย่างไรก็ตาม เนื่องจากยังมีบางประเทศที่ไม่ได้เป็นสมาชิกของกลุ่ม OPEC แต่ก็ถือว่ามีบทบาทสำคัญต่อทิศทางการเคลื่อนไหวของราคาน้ำมันในตลาดโลก โดยเฉพาะอย่างยิ่งรัสเซีย
รู้ไหมว่า แม้รัสเซียไม่ได้เป็นสมาชิกของกลุ่ม OPEC
แต่ในปี 2019 รัสเซียก็ผลิตน้ำมันดิบสูงถึง 10.8 ล้านบาร์เรลต่อวัน มากเป็นอันดับที่ 3 ของโลก ขณะที่มีปริมาณสำรองน้ำมันดิบสูงถึง 80,000 ล้านบาร์เรล มากเป็นอันดับที่ 8 ของโลก
จึงไม่น่าแปลกใจ ที่การเจรจาเรื่องกำลังการผลิตน้ำมันดิบของสมาชิกกลุ่ม OPEC หลายครั้งจะต้องมีสมาชิกนอกกลุ่มอย่างรัสเซียมีส่วนร่วมในการตัดสินใจเสมอ
ปิดท้ายด้วยข้อมูลที่น่าสนใจ
ในปี 2018 ทั่วโลกนั้นบริโภคน้ำมัน 99.6 ล้านบาร์เรลต่อวัน โดยสหรัฐอเมริกาประเทศเดียวนั้นบริโภคน้ำมันถึง 20 ล้านบาร์เรลต่อวัน หรือประมาณ 20% ของการบริโภคน้ำมันทั่วโลก ทั้งๆ ที่ สหรัฐอเมริกามีประชากรเพียงแค่ 4% ของจำนวนประชากรโลกเท่านั้นเอง..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-
-
-
-
-